LP’s aanvaar kandidatelys vir SAUK-raadDie Nasionale Vergadering het Dinsdag die kandidatelys van agt nuwe raadslede vir die SAUK aanvaar wat aan die president voorgelê sal word. Die name van Mary Papayya, Jasmina Patel, Marcus Socikwa, Saths Cooper, Marcia Socikwa, Mamadzile Mohlala-Mulaudzi, Bernedette Muthien en David Maimela is almal op die lys ingesluit. Dié lys sal nou aan pres. Cyril Ramaphosa voorgelê word vir oorweging en aanstelling. Dié lys het egter wel teenkanting van opposisiepartye ontvang. Die DA het gesê sommige kandidate soos Papayya van die Suid-Afrikaanse Nasionale Redakteursforum en Patel van die Instituut van Interne Ouditeurs is heeltemal geskik vir die pos, maar die ander is egter nié. Die opposisie beskuldig die ANC daarvan dat hy sloer met die proses om die vakatures in die SAUK-raad te vul en dat die regerende party sukkel om stabiliteit binne die staatsuitsaaier te bewerkstelling ná ŉ tydperk van wanbestuur en politieke inmenging. Madoda Mxakwe, uitvoerende groepshoof van die SAUK, het vroeër gesê die uitsaaier stuur op bankrotskap af met ŉ netto verlies van R568 miljoen vir die finansiële jaar. Die openbare uitsaaier het dus noodgedwonge die Nasionale Tesourie gevra vir ekstra geld om krediteure te help betaal en het belowe om die ​​betaling van personeel voorrang te laat geniet.